ಗಜ್ಜಿಗಬಳ್ಳಿ : ಪಶ್ಚಿಮ ಘಟ್ಟದ ಕಾಡುಗಳಲ್ಲಿ ಅರಳುವ ಅತ್ಯಂತ ಸುಂದರ ಹೂವುಗಳಲ್ಲಿ ವನಸುಂದರಿ ಪಶ್ಚಿಮ ಘಟ್ಟದ ಕಾಡುಗಳಲ್ಲಿ ಅರಳುವ ಅತ್ಯಂತ ಸುಂದರ ಹೂವುಗಳಲ್ಲಿ ವನಸುಂದರಿಯೆಂಬ ಹೆಗ್ಗಳಿಕೆಯಿರುವ ಗಜ್ಜಿಗಬಳ್ಳಿಯ ಹೂವೂ ಒಂದು.ಇದನ್ನು ಇಂಗ್ಲೀಷಿನಲ್ಲಿ candy corn plant ಎಂದು ಕರೆಯುತ್ತಾರೆ. ಸಿರಸಿಯ ಕಡೆಗೆ ಇದನ್ನು ಹುಲಿಬರಕು ಬಳ್ಳಿಯೆಂದು ಕರೆಯುತ್ತಾರೆ.ಇದರ ವೈಜ್ಞಾನಿಕ ಹೆಸರು Moullava Spicata.ಪಶ್ಚಿಮ ಘಟ್ಟದ ದಟ್ಟ ಕಾಡಿನಲ್ಲಿ , ಎಲೆಯುದುರುವ ಕಾಡಿನಲ್ಲಿ ,ರಸ್ತೆಗಳ ಪಕ್ಕದಲ್ಲಿಯೂ ಅಪರೂಪವೆಂಬಂತೆ ಈ ಗಿಡ ನೋಡಸಿಗುತ್ತವೆ.ಇದು endemic species ಸ್ಥಾನೀಯ ಜಾತಿಯ ಗಿಡ. ಮುಳ್ಳುಗಳಿಂದ ಕೂಡಿದ ಗಟ್ಟಿಯಾದ ಕಾಂಡ ಹೊಂದಿದ ಈ ಬಳ್ಳಿಯು ಆಧಾರ ಸಿಕ್ಕಿದರೆ ಮೂವತ್ತು ಅಡಿ ಎತ್ತರದವರೆಗೂ ಏರಬಲ್ಲದು.ನವೆಂಬರ್ , ಡಿಸೆಂಬರಿನಲ್ಲಿ ಬಳ್ಳಿಯಿಂದ ಮೇಲಕ್ಕೆ ಹೂಗೊನೆ ಬಂದು ಇದರ ಹೂವುಗಳು ಅರಳುತ್ತವೆ.ಹೂಗೊನೆಯ ಸುತ್ತಲೂ ಮೊಗ್ಗುಗಳು ದಟ್ಟವಾಗಿದ್ದು ಬುಡದಿಂದ ಹೂವುಗಳು ಅರಳುತ್ತಾ ಹೋಗುತ್ತವೆ. ಇದರ ಹೂವುಗಳು ಪ್ರಕೃತಿಯ ಅದ್ಭುತ ಕಲಾಕೃತಿಯಂತಿವೆ. ರಾಜ ಮಹಾರಾಜರ ಕಿರೀಟದಲ್ಲಿರುವ ತುರಾಯಿಯಂತೆ ಇದರ ಹೂವುಗಳು ಕಾಡಿಗೆ ಶೋಭೆ ತರುತ್ತವೆ.ಹಳದಿ ಕೆಂಪು ಬಣ್ಣದ ಮಿಶ್ರಣದ ಇದರ ಹೂವುಗಳು ಅತ್ಯಂತ ಆಕರ್ಷಕವಾಗಿದ್ದು , ದುಂಬಿಗಳು ಹಾಗೂ ಕೆಲವು ಪಕ್ಷಿಗಳು ಇವುಗಳನ್ನು ಪರಾಗಸ್ಪರ್ಷ ಮಾಡುತ್ತವೆ.ಇದರ ಕಾಯಿಯು ಸೀಗೇಕಾಯಿ ತರಹ ಇರುತ್ತದೆ.ಕೆಲವು ವರ್ಷಗಳ ಹಿಂದೆ ನಮ್ಮಲ್ಲಿ ಹುಲಿಯ ಹಾವಳಿ ಬಹಳವಿತ್ತು.ಮೇಯಲು ಹೋದ ದನಕರುಗಳನ್ನು ಹುಲಿಗಳು ಅಟ್ಟಾಡಿಸಿ ತಿನ್ನುತ್ತಿದ್ದವು.ಕೆಲವೊಮ್ಮೆ ದನಗಳು ಹುಲಿಯ ಬಾಯಿಂದ ತಪ್ಪಿಸಿಕೊಂಡು ಬರುವದೂ ಇತ್ತು.ಆಗ ದನಗಳ ಮೈಮೇಲೆ ಹುಲಿಯ ನಖದಿಂದಾದ ಗಾಯಗಳನ್ನು ಗುಣಪಡಿಸಲು ಈ ಬಳ್ಳಿಯ ಕಾಂಡ ಅಥವಾ ಬೇರಿನ ಮದ್ದು ಮಾಡಿ ಉಪಯೋಗಿಸುತ್ತಿದ್ದರು.ಇದರ ತೊಗಟೆ ಮತ್ತು ಬೇರು ಹಳೆಯ ಹುಣ್ಣುಗಳಿಗೆ ಈಗಲೂ ಔಷಧವಾಗಿ ಬಳಸಲ್ಪಡುತ್ತಿದೆ.ಸಕ್ಕರೆ ಕಾಯಿಲೆಯವರ ಹುಣ್ಣಿಗೂ ಸಹ ಇದರ ಔಷಧ ಬಳಸುತ್ತಾರಂತೆ. ಬೀಜದಿಂದ ಸಸ್ಯೋತ್ಪಾದನೆಯಾಗುತ್ತದೆ.